b'\n_START_ARTICLE_\nSutar\xc4\x8di\xc5\xb3 teis\xc4\x97\n_START_PARAGRAPH_\nSutar\xc4\x8di\xc5\xb3 teis\xc4\x97\xc2\xa0\xe2\x80\x93 sistema teis\xc4\x97s norm\xc5\xb3, kuriomis nustatomi, \xc4\xaftvirtinami arba kuri\xc5\xb3 pagrindu pasibaigia (netenka teisin\xc4\x97s galios) visuomeniniai teisiniai santykiai, kuri\xc5\xb3 pagrindin\xc4\x97 (arba viena i\xc5\xa1 reguliavimo) priemoni\xc5\xb3 arba santyki\xc5\xb3 dalykas yra sutartis._NEWLINE_1. Civilin\xc4\x97s teis\xc4\x97s \xc5\xa1aka; kertin\xc4\x97 privatin\xc4\x97s teis\xc4\x97s sritis; teis\xc4\x97s normos, kuriomis reguliuojami sutartiniai teisiniai santykiai bei su jais glaud\xc5\xbeiai susij\xc4\x99 kiti civiliniai teisiniai santykiai (ikisutartiniai, posutartiniai ir pan.)._NEWLINE_2. Tarptautin\xc4\x97s teis\xc4\x97s po\xc5\xa1akis, reguliuojantis tarptautini\xc5\xb3 sutar\xc4\x8di\xc5\xb3 sudarym\xc4\x85 (\xc5\xber. tarptautin\xc4\x97 sutar\xc4\x8di\xc5\xb3 teis\xc4\x97).\n_START_SECTION_\nDalykas\n_START_PARAGRAPH_\nSutar\xc4\x8di\xc5\xb3 teis\xc4\x97 reguliuoja tiek asmen\xc5\xb3 santykius iki sutarties sudarymo, tiek ir po jo, taip pat d\xc4\x97l sutartini\xc5\xb3 santyki\xc5\xb3 kilusius materialin\xc4\x97s teis\xc4\x97s prie\xc5\xa1taravimus, kolizijas, teisini\xc5\xb3 santyki\xc5\xb3 dalyvi\xc5\xb3 ir kit\xc5\xb3 asmen\xc5\xb3 (pvz., tre\xc4\x8di\xc5\xb3j\xc5\xb3 asmen\xc5\xb3) teises bei reikalavimus. Da\xc5\xbeniausiai sutartimis reguliuojamos civilin\xc4\x97s teisin\xc4\x97s prievol\xc4\x97s, kylan\xc4\x8dios i\xc5\xa1 tarpusavio susitarim\xc5\xb3.\n_START_SECTION_\nPraktiniai aspektai\n_START_PARAGRAPH_\nSutartimis bei kitais teisinio reguliavimo instrumentais ne\xc4\xafmanoma i\xc5\xa1samiai sureguliuoti vis\xc5\xb3 prievolini\xc5\xb3 (sutartini\xc5\xb3) santyki\xc5\xb3 bei sutartini\xc5\xb3 aplinkybi\xc5\xb3, kurios gali atsirasti tik ateityje. I\xc5\xa1kilus naujoms, sudarant sutart\xc4\xaf nenumatytoms aplinkyb\xc4\x97ms, atsiranda savoti\xc5\xa1kas teisinis vakuumas. Nes\xc4\x85\xc5\xbeininga sutarties \xc5\xa1alis (pvz., nor\xc4\x97dama gauti naudos) gali b\xc5\xabti suinteresuota nevykdyti arba netinkamai \xc4\xafvykdyti sutartines pareigas, jas u\xc5\xbedelsti vykdyti ar kitaip piktnaud\xc5\xbeiauti. Visada kilus nesutarimams ir turint \xc4\xafrodymus galima kreiptis \xc4\xaf teism\xc4\x85._NEWLINE_\xc5\xa0ali\xc5\xb3 nes\xc4\x85\xc5\xbeiningumas sudarant sutartis gali pasireik\xc5\xa1ti jau ikisutartini\xc5\xb3 santyki\xc5\xb3 stadijoje. \xc5\xa0alys gali sudaryti sutartis, pvz., siekdamos apgauti tre\xc4\x8diuosius asmenis ar j\xc5\xb3 s\xc4\x85skaita gauti naudos, i\xc5\xa1vengti prievoli\xc5\xb3 (ar j\xc5\xb3 vykdymo). \xc5\xa0alis taip pat gali siekti pasinaudoti kitos \xc5\xa1alies silpnyb\xc4\x97mis, patiklumu (pvz., sutartyse \xc4\xaftvirtinant tokias s\xc4\x85lygas, kuri\xc5\xb3 teisin\xc4\x97s prasm\xc4\x97s nesupranta kita \xc5\xa1alis arba jas supranta netinkamai pagal j\xc5\xb3 teisin\xc4\x99 prigimt\xc4\xaf etc.), piktnaud\xc5\xbeiauti sutarties spragomis (nenumatytomis pasekm\xc4\x97mis)._NEWLINE_Vykdyti ir \xc4\xafgyvendinti civilines teises ir pareigas pagal nacionalin\xc4\x99 teis\xc4\x99 galima siekti \xc4\xafvairiais b\xc5\xabdais. Jei sutartyje nenumatyta alternatyvus gin\xc4\x8d\xc5\xb3 sprendimo b\xc5\xabdas (ADR), gali b\xc5\xabti civilin\xc4\x97s teisenos tvarka siekiama \xc5\xa1aliai svarbi\xc5\xb3 teisini\xc5\xb3 pareig\xc5\xb3 vykdymo legalia prievarta (valstyb\xc4\x97s aparato pagalba,\xc2\xa0\xe2\x80\x93 \xc4\xaf teisini\xc5\xb3 santyki\xc5\xb3 problem\xc5\xb3 sprendim\xc4\x85 \xc4\xaftraukiami teismai, antstoliai ir kt.). \xc5\xa0alis gali siekti anuliuoti, pakeisti ar priversti vykdyti sutarties s\xc4\x85lygas._NEWLINE_Praktin\xc4\x97s problemos\xc2\xa0\xe2\x80\x93 \xc4\xafrodymai, b\xc5\xabtini papildomi materialiniai (ir kitokie kaip, pvz., laikas, asmenin\xc4\x97s pastangos, psichologiniai momentai, sveikata ir kt.) i\xc5\xa1tekliai teisenai, teismin\xc4\x97s prievartos neveiksmingumas ar kiti dalykai.'